Den tyske back Björn Kopplin tager turen op i Superligaen med Hobro IK.

Hobro IK skal spille i Superligaen igen efter sommerferien, og det bliver med den tyske back Björn Kopplin på holdkortet, at himmerlændingene tager turen op i landets bedste række. Den 28-årige back, som kom til klubben i vinterpausen, har forlænget kontrakten med Hobro IK, så parterne har papir på hinanden frem til sommeren 2018. Det oplyser Hobro IK i en pressemeddelelse. - Vi tog Björn ind i vinter, da vi manglede en back, og han har virkelig taget alle i klubben med storm her i foråret. Han har en ualmindelig professionel tilgang til tingene og er en dygtig fodboldspiller, der træner godt og er taktisk klog. Så nu er vi blevet enige om at tage et år mere, og jeg håber, at det bliver til endnu flere i fremtiden, siger Jens Hammer Sørensen, sportschef i Hobro IK. Björn Kopplin spillede som ungdomsspiller for FC Union Berlin, og fra 2005 til 2010 var han på kontrakt i den sydtyske storklub Bayern München. Her opnåede han aldrig kampe for klubbens førstehold, så efterfølgende gik turen videre til en række andre tyske klubber, før Kopplin altså tidligere i år endte i Hobro. - Jeg er meget glad for at blive i Hobro IK, hvor jeg er faldet godt til og har fået et godt forhold til trænerteamet, mine holdkammerater og klubbens fans. Så nu glæder jeg mig til at spille Superliga-fodbold i den kommende sæson, hvor jeg vil gøre alt for, at Hobro IK redder sig, siger Björn Kopplin. Björn Kopplin kan spille både højre- og venstreback, og han opnåede i foråret 14 kampe og scorede et enkelt mål for Hobro, som sikrede sig direkte oprykning til Superligaen via førstepladsen i 1. division.